Монгол Улсын Их Хурлын намрын ээлжит чуулганы Төсвийн байнгын хорооны 2012 оны 11 дүгээр сарын 27-ны өдөр (Мягмар гариг)-ийн хуралдаан 14 цаг 55 минутад Төрийн ордны “Б” танхимд эхлэв.

Байнгын хорооны дарга, Улсын Их Хурлын гишүүн Ц.Даваасүрэн ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих Байнгын хорооны 17 гишүүнээс 9 гишүүн ирж, 52.9 хувийн ирцтэй байв.***

***Чөлөөтэй:***  *Н.Батбаяр, С.Ганбаатар, Ч.Улаан, Ж.Эрдэнэбат;*

***Өвчтэй:*** *С.Баярцогт, Д.Эрдэнэбат, Л.Эрдэнэчимэг;*

***Тасалсан:*** *Б.Наранхүү;*

***Нэг. “Жагсаалтад өөрчлөлт оруулах тухай” Улсын Их Хурлын тогтоолын төсөл (****хэлэлцэх эсэх****)***

Хэлэлцэж буй асуудалтай холбогдуулан Эрүүл мэндийн сайд Н.Удвал, Эрүүл мэндийн яамны Бодлогын хэрэгжилтийг зохицуулах газрын дарга Д.Мөнхбат, Эрүүл мэндийн яамны Эм, эмнэлгийн хэрэгслийн хэлтсийн мэргэжилтэн Д.Чулуунцэцэг, Байгаль орчин, ногоон хөгжлийн яамны Химийн хорт болон аюултай бодисын бодлого зохицуулалтын асуудал эрхэлсэн үндэсний зөвлөлийн ажлын албаны дарга С.Жаргалсайхан, Мэргэжлийн хяналтын ерөнхий газрын Нэгдсэн төв лабораторийн менежер Д.Өлзийдулам, Гаалийн төв лабораторийн эрхлэгч Н.Цолмон, Улсын мал эмнэлэг, ариун цэврийн төв лабораторийн эрхлэгч Ц.Энхтуяа Улсын Их Хурлын Тамгын газрын зөвлөх Ч.Ариунхур, Улсын Их Хурлын Төсвийн байнгын хорооны референт Ё.Мөнхбаатар, Ц.Батбаатар, Ё.Энхсайхан нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Эрүүл мэндийн сайд Н.Удвал танилцуулав.

Танилцуулгатай холбогдуулан Улсын Их Хурлын гишүүн Ц.Даваасүрэнгийн асуусан асуултад Эрүүл мэндийн сайд Н.Удвал, Байгаль орчин, ногоон хөгжлийн яамны Химийн хорт болон аюултай бодисын бодлого зохицуулалтын асуудал эрхэлсэн үндэсний зөвлөлийн ажлын албаны дарга С.Жаргалсайхан, Мэргэжлийн хяналтын ерөнхий газрын Нэгдсэн төв лабораторийн менежер Д.Өлзийдулам, Гаалийн төв лабораторийн эрхлэгч Н.Цолмон нар хариулж, тайлбар хийв.

Улсын Их Хурлын гишүүдээс санал гараагүй болно.

**Ц.Даваасүрэн: -** “Жагсаалтад өөрчлөлт оруулах тухай” Улсын Их Хурлын тогтоолын төслийг чуулганы нэгдсэн хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 0

Бүгд: 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Л.Эрдэнэчимэг танилцуулахаар тогтов.

***Хоёр. Ажлын хэсэг байгуулах тухай асуудал***

Улсын Их Хурлын гишүүн Д.Ганхуяг нараас өргөн мэдүүлсэн “Зарим бараанд ногдуулах экспортын гаалийн татварын хэмжээ тогтоох тухай” хуулийн төслийн ажлын хэсгийг Улсын Их Хурлын гишүүн Л.Эрдэнэчимэг, Б.Болор, С.Ганбаатар нарын бүрэлдэхүүнтэйгээр, мөн Улсын Их Хурлын гишүүн Ц.Даваасүрэн нараас өргөн мэдүүлсэн “Татварын мэрэгшсэн зөвлөхийн үйл ажиллагааны тухай” хуулийн төслийн ажлын хэсгийг Улсын Их Хурлын гишүүн Ж.Эрдэнэбат, Д.Ганхуяг, С.Ганбаатар, С.Оюун нарын бүрэлдэхүүнтэйгээр тус тус байгуулахаар тогтов.

***Хамтарсан хуралдаан 15 цаг 09 минутад өндөрлөв.***

Тэмдэглэлтэй танилцсан:

ТӨСВИЙН БАЙНГЫН

ХОРООНЫ ДАРГА Ц.ДАВААСҮРЭН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

НАМРЫН ЭЭЛЖИТ ЧУУЛГАНЫ ТӨСВИЙН БАЙНГЫН ХОРООНЫ

2012 ОНЫ 11 ДҮГЭЭР САРЫН 27-НЫ ӨДӨР (МЯГМАР ГАРИГ)-ИЙН

ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 14 цаг 55 минутад эхлэв.*

**Ц.Даваасүрэн: -** 2012 оны 11 дүгээр сарын 27-ны өдрийн хуралдааныг эхэлье. Хуралдааны ирцийг та бүхэнд танилцуулъя. Ирсэн Ц.Даваасүрэн, Р.Амаржаргал, Б.Болор, Л.Гантөмөр, Д.Ганхуяг, М.Зоригт, Я.Санжмятав, М.Сономпил, Эрдэнэбат нарын гишүүдийн ирсэн ирцтэй байна. Өвчтэй 1, гадаадад 3 байна. Ингээд ирц бол 52.9 хувьтай байгаа учраас хуралдаан эхлэх бололцоотой байна.

Өнөөдрийн хуралдаанаар хоёр асуудал хэлэлцэнэ. Эхний асуудал жагсаалтад өөрчлөлт оруулах тухай Улсын Их Хурлын тогтоолын төсөл хэлэлцэх эсэх байгаа. Энэ спирттэй холбогдолтой. Лабораторийн спиртийн асуудал байгаа. Хоёрт, ажлын хэсэг байгуулах тухай хоёр саналыг та бүхэнд танилцуулна.

Хэлэлцэх асуудалтай холбогдуулаад санал хэлэх гишүүн байна уу? Алга байна. Хэлэлцэх асуудалдаа оръё.

***Нэг. “Жагсаалтад өөрчлөлт оруулах тухай”***

***Улсын Их Хурлын тогтоолын төсөл***

***(****хэлэлцэх эсэх****)***

Жагсаалтад өөрчлөлт оруулах тухай Улсын Их Хурлын тогтоолын төслийн хэлэлцэх эсэх асуудлыг хэлэлцэж эхэлье. Төсөл санаачлагчийн илтгэлийг Эрүүл мэндийн сайд Н.Удвал танилцуулна.

**Н.Удвал: -** Та бүхний энэ өдрийн амрыг эрье. Эмчилгээ, оношлогоонд хэрэглэж байгаа эмийн чанарыг лабораторид бүрэн шинжилж баталгаажуулснаар бид нар эмийн аюулгүй байдлыг хангадаг. Одоогоор хэрэгцээт эмийнхээ 80.0 хувийг гаднаас бид нар импортолж авдаг учраас манай орны хувьд эмийн чанарын лабораторийн хүчин чадал өндөр түвшинд байх зайлшгүй шаардлагатай байдаг.

Өнөөдрийнх байдлаар манай улсад эм шинжлэх чиглэлээр улсын мэдлийн Мэргэжлийн хяналтын ерөнхий газрын нэгдсэн төв лаборатори, Эрүүл мэндийн шинжлэх ухааны их сургуулийн эм зүйн сургуулийн лаборатори, Нийгмийн эрүүл мэндийн хүрээлэнгийн эмийн сорилын лаборатори болон эмийн үйлдвэрийн лабораториуд үйл ажиллагаа явуулж байна.

Эдгээрээс Монгол Улсад бүртгэгдэн үйлдвэрлэж, импортолж байгаа эм, био бэлдмэл, эмийн ургамал, уламжлалт эм, эмнэлгийн хэрэгслэлд физик-хими, хими-микробиологийн шинжилгээг стандарт фармакопеин[pharmacopoeia] бүрэн үзүүлэлтээр хийж, чанарын баталгаа гаргах ажлыг нэгдсэн төв лабораторийн эм, биобэлдмэлийн лаборатори улсын хэмжээнд хийж гүйцэтгэдэг бөгөөд жилд 2 мянга гаруй шинжилгээ хийдэг юм.

Энэ лаборатори шаардлагатай эм, био бэлдмэлийн шинжилгээний 20-иос 30 хувь, эмнэлгийн хэрэгслэлийн шинжилгээний 15.0 хувь, микробиологийн шинжилгээний 20.0 хувь, уламжлалт эмийн шинжилгээний 15.0 хувь, багаж тоног төхөөрөмж, урвалж бодисын дутагдалтайгаас болоод хувийг нь хийж чадахгүй байгаа юм.

Сүүлийн үед Монгол Улсын эмийн бүртгэлд орж байгаа эмийн шинжилгээний 70-аас 80 хувь нь өндөр идэвхит шингэний хроматограф[chromatography]-ын аргаар хийгдэх шинжилгээ байгаа боловч ихэнхи лаборатори энэ шинжилгээгээ гол уусгагч метанол дутагдалтайгаасаа өндөр өртөг бүхий багажыг одоо болтол бүрэн ашиглаж чадахгүй байгаа юм.

Эмийн лабораториуд төдийгүй хүнс, хор судлалын, таримал ургамлын үр, хорио цээрийн, нян судлалын лаборатори, гаалийн хяналтын түр лаборатори, улсын мал эмнэлэг, ариун цэврийн төв лаборатори, эмнэлгийн нян судлалын болон эд эсийн шинжилгээ хийдэг клиникийн лабораториудад 99.0 хувиас дээш буюу өндөр цэвэршилттэй метанол, этанол, пропанол, бутанол, пентанол зэрэг спиртийн уламжлалын бодисуудыг өдөр тутмын физик-хими, химийн болон эд эсийн шинжилгээнд ашигладаг. Гэтэл этанолоос бусад спиртийг манай улсад үйлдвэрлэдэггүй бөгөөд үндэсний үйлдвэрүүд үйлдвэрлэж байгаа этилийн спирт нь 96.0 хувийн цэвэршилттэй байдаг нь лабораторийн өндөр мэдрэг тоног төхөөрөмжид тохирохгүй байгаа юм.

Улсын хилээр нэвтрүүлэхийг хориглох, тарифын бусад хязгаарлал тогтоох бүлэг барааны жагсаалтыг батлах тухай Улсын Их Хурлын 1998 оны 1 дүгээр сарын 8-ны өдрийн 5 дугаар тогтоолын 1 дүгээр хавсралтаар баталсан Монгол Улсын хилээр нэвтрүүлэхийг хориглох бүлэг барааны жагсаалтад бүх төрлийн спиртийг улсын хилээр нэвтрүүлэхийг хориглосон учир спиртийн бүх уламжлалын бодисыг импортоор оруулж ирэхэд хил дээр хураан авдаг юм. Тухайлах юм бол өмнөх жилүүдэд Нэгдсэн төв лаборатори, Глобал сангийн захиалгаар ирсэн метанол, этанолыг улсын хилээр оруулаагүй байна.

Улсын мал эмнэлэг, ариун цэврийн төв лаборатори, клиникийн лаборатори зэрэг газрууд төсөл хөтөлбөрийн шугамаар бага хэмжээгээр орж ирсэн бодисуудыг хэрэглэж цэвэршилт багатай спиртийг орлуулж аргацааж байгаа нь шинжилгээний чанарт шууд нөлөөлж байгаа юм.

Азийн хөгжлийн банкны Эрүүл мэндийн салбарын хөгжил хөтөлбөр IV нэг бүрэлдэхүүн хэсэг болох эмийн аюулгүй байдлын төслийн хүрээнд Мэргэжлийн хяналтын нэгдсэн төв лабораторийн эм, био бэлдмэлийн лабораторид 1 сая гаруй ам.долларын хөрөнгө оруулалт хийж олон улсын стандартын шаардлагад хүргэх замаар эмийн үндэсний хэмжээний лаборатори болгохоор зорьж байгаа юм. Энэ лабораторийн барилга, агааржуулалтын систем, тавилга хэрэгслэлийг БНХАУ-ын Засгийн газрын тусламжаар шийдэж 2012 оны 12 дугаар сард ашиглалтад оруулах бөгөөд Азийн хөгжлийн банкны төслийн хүрээнд лабораторийн тоног төхөөрөмжийг Дэлхийн эрүүл мэндийн байгууллагын зөвлөмжийн дагуу ханган ISO17025 стандартын шаардлагад нийцүүлж олон улсын итгэмжлэлд хамруулах юм.

Эдгээр төслийн хүрээнд тус бүр нь 150.0 орчим сая төгрөгийн үнэ бүхий 4-өөс 5 өндөр идэвхижилттэй шингэн хроматограф нэмж авахаар төлөвлөж байна. Гэтэл эдгээр багажид ашиглах гол урвалж болох этанол болон бусад спиртийн уламжлалын бодисыг улсын хилээр оруулахгүй бол эдгээр тоног төхөөрөмж ашиглалтгүй болохоос гадна Монгол Улсад хэрэглэж байгаа хүн, малын эмийн чанарыг цаашид баталгаажуулах боломжгүй болоход хүрээд байгаа юм.

Гаалийн тухай хуулийн 8 дахь хэсгийн 1 дэх заалтын дагуу Улсын Их Хурал улсын хилээр оруулах, гаргахыг хориглох барааны, Засгийн газар тарифын бус хязгаарлалттай нэвтрүүлэх барааны жагсаалтыг тухайн барааны ангиллын кодыг, барааг тодорхойлох, кодлох, уялдуулсан системийн дагуу зааж тус тус батлахаар заасан байдаг.

Хуулийн энэ заалтыг үндэслэн лабораторийн зориулалттайгаас бусад этилийн спиртийг хилээр нэвтрүүлэхийг хориглохоор Улсын Их Хурлын тогтоолоор батлуулж, лабораторийн зориулалттай этилийн спиртийг Засгийн газрын тарифын бус хязгаарлалттай нэвтрүүлэх барааны жагсаалтад оруулахаар зохицуулалт хийх нь зүйтэй гэж үзэж байгаа.

Улсын Их Хурлын тогтоол батлагдсаны дараа Засгийн газрын 2002 оны 219 дүгээр тогтоолоор батлагдсан тарифын бус хязгаарлалттай нэвтрүүлэх барааны жагсаалтад нэмэлт оруулж лабораторийн зориулалттай этилийн спиртийг барааны ангиллын кодыг барааг тодорхойлох, кодлох уялдуулсан системийн дагуу зааж батлах юм. Энэ тогтоолд лабораторийн зориулалтын этилийн спиртийг Байгаль орчин, ногоон хөгжлийн яамны лицензээр хилээр оруулахаар зохицуулна.

Лабораторийн зориулалтын спиртийн уламжлалын бодисыг импортоор оруулж ирэх асуудлыг зохицуулахаар Монгол Улсын хилээр нэвтрүүлэхийг хориглох бүлэг барааны жагсаалтад өөрчлөлт оруулах тухай Улсын Их Хурлын тогтоолын төслийг боловсрууллаа. Энэ асуудлыг Засгийн газрын 2012 оны 11 дүгээр сарын 03-ны өдрийн хурлаар хэлэлцүүлж дэмжүүлсэн.

Хэлэлцэж шийдвэрлэж өгнө үү, тогтоолын төслийг.

**Ц.Даваасүрэн: -** За Н.Удвал сайдад баярлалаа. Би хэлэлцэх асуудалтай холбогдуулж оролцож байгаа ажлын хэсгийг танилцуулъя. Эрүүл мэндийн сайдаас гадна Эрүүл мэндийн яамны Бодлогын хэрэгжилтийг зохицуулах газрын дарга Д.Мөнхбат, Эрүүл мэндийн яамны Эм, эмнэлгийн хэрэгслийн хэлтсийн мэргэжилтэн Д.Чулуунцэцэг, Байгаль орчин, ногоон хөгжлийн яамны Химийн хорт болон аюултай бодисын бодлого зохицуулалтын асуудал эрхэлсэн үндэсний зөвлөлийн ажлын албаны дарга С.Жаргалсайхан, Мэргэжлийн хяналтын ерөнхий газрын Нэгдсэн төв лабораторийн менежер Д.Өлзийдулам, Гаалийн төв лабораторийн эрхлэгч Н.Цолмон, Улсын мал эмнэлэг, ариун цэврийн төв лабораторийн эрхлэгч Ц.Энхтуяа нар оролцож байгаа юм байна.

Асуулт асуух гишүүн байна уу? Алга уу? Би нэг зүйл тодруулчихъя.

Энэ Засгийн газрын хуралдаанаар хэлэлцэхэд лабораторийн зориулалттай спиртээс гадна энэ нөгөө техникийн зориулалттай бас энэ техник, үйлчилгээнд шаардагдаад байдаг спиртийн асуудлыг ер нь хөндсөн болов уу? Дахиад энэ шийдэгдсэний дараа техникийн зориулалттай бас одоо метилийн спирт авдаг юм аа. Энийгээ оруулъя. Ийм ийм багаж хэрэгсэл гээд. Ялангуяа эрчим хүч, энэ янз бүрийн салбаруудад химийн спирт их хэрэглэгддэг юм байна. Энэ талаар хөндөгдсөн юм бий юу?

**Н.Удвал: -** Засгийн газрын хуралдааны үеэр энэ талаар хөндөгдөөгүй. Энэ яг жагсаалтаас хассан гол шалтгаан нь нөгөө Азийн чоно гэдэг архины хордлогын дараа энэ жагсаалтад өөрчлөлт оруулаад, янз бүрийн техникийн спиртийг ууж хэрэглээд хордож байгаа учраас ингээд бүх төрлийн спиртийг хорьсон юм билээ. Тэгээд бүгдийг нь хорьчихоор хүндрэл гарсан нь спирт хэрэглэж үйл ажиллагаа явуулдаг лабораторийн үйл ажиллагаа клиникийн болоод бусад энэ шинжилгээ хийдэг лабораторийн үйл ажиллагаа зогсчихоод зайлшгүй оруулах шаардлага байгаа.

**Ц.Даваасүрэн: -** Бусад байгууллагууд нь зүгээр байгаа юм уу?

**Н.Удвал: -** Бусад тэр техникийн спиртийн талаас одоо бид нарт..

**Ц.Даваасүрэн: -** Мэргэжлийн хяналтынхан хариулах уу? Бусад тэр эрчим хүч, янз бүрийн байгууллагууд дээр тэр техникээ цэвэрлэхэд зориулсан спиртүүд байгаад байдаг юм байна шүү дээ. Байнгын цэвэрлэгээний зориулалттай. Энийг яаж зохицуулж байгаа юм бэ? Нэг мөр шийдсэн нь дээр байна л даа.

Нэрээ хэлээрэй.

**Д.Өлзийдулам: -** За би Нэгдсэн төв лабораторийн эм, биобэлдмэлийг хариуцсан менежер байгаа. Тийм учраас лабораторийн зориулалттай спиртийн талаар Засгийн газрын тогтоолд асуудал оруулсан байгаа. Яг манай дээр энэ асуудал яригдаж байх үед энэ эрчим хүчтэй холбоотой спиртийн асуудал хөндөгдөж ярьсан юм бол байхгүй байгаа.

**Ц.Даваасүрэн: -** Мэргэжлийн хяналт дээр. За хариулъя.

**С.Жаргалсайхан: -** Байгаль орчин, ногоон хөгжлийн яам. С.Жаргалсайхан. Тэгэхээр энэ зөвхөн лабораторийн зориулалттайгаас гадна бусад бүх төрлийн спирт гэсэн учраас этилийн спиртээс бусад спиртүүд хамаарч байгаа. Энд нь болохоор нөгөө нэг атомт одоо метанол, этанол ч гэдэг юм уу спиртээс гадна олон атомт спиртүүд гээд бүх спиртүүд хамаарч байгаа.

Тэгэхээр энд бол нөгөө үйлдвэрлэлийн зориулалтаар хэрэглэдэг, одоо бидний сайн мэддэг антифриз ч гэдэг юм уу тийм ээ, глицерин ч гэдэг юм уу, эсвэл техникийн...

**Ц.Даваасүрэн: -** Цэвэрлэгээний зориулалттай багаж хэрэгслийн спиртүүд байдаг юм байна шүү дээ.

**С.Жаргалсайхан: -** Одоо бол Байгаль орчин, ногоон хөгжлийн яамны зөвшөөрөлтэйгээр орохоор энэ асуудал маань шийдэгдэж байгаа гэсэн үг.

**Ц.Даваасүрэн: -** Тэгэхээр шийдэгдэнэ гэсэн үг үү?

**С.Жаргалсайхан: -** Шийдэгдэж байгаа гэсэн үг. Тийм.

**Ц.Даваасүрэн: -** За за. За баярлалаа. За асуулт асууж дууслаа. Санал хэлэх гишүүн байна уу?

**Н.Цолмон: -** Уучлаарай. Нэмчих үү. Яг этилийн спирт, техникийн гэж хэлж байгаа шүү дээ. Түрүүний олон атомт спиртүүд маань этилийн спирт биш ээ. Техникийн энэ спиртүүдийг яаж зохицуулах вэ гэхээр үндэсний хэмжээндээ л үйлдвэрлэж байгаа, үндэсний хэмжээний үйлдвэрлэлээсээ хэрэгцээгээ хангах. Импортыг орлуулж болохгүй энэ бүтээгдэхүүнээ бид нар зөвшөөрлийг нь өгье гэсэн бодлого явж байгаа гэж ойлгож байгаа.

**Ц.Даваасүрэн: -** Одоо техникийнх нь бол импортыг орлуулж болох юм байна. Тийм үү?

**Н.Цолмон: -** Тийм.

**Ц.Даваасүрэн: -** За за. За санал алга байна. Хэлэлцэж байгаа асуудлыг дэмжье. Хэлэлцэхийг дэмжье гэсэн санал хураалтаар санал хураалгая. За дэмжиж байгаа гишүүд гараа өргөнө үү.

9-өөс 9. Дэмжигдлээ.

За дүгнэлтийг М.Зоригт гишүүн танилцуулчих уу? Р.Амаржаргал гишүүн байх уу? Л.Эрдэнэчимэг гишүүнийг тавьчих уу? За тэгье. Цаадах чинь дуртай. Энийг бол хийж л орхино.

***Хоёр. Ажлын хэсэг байгуулах тухай асуудал***

За би нэг хоёр ажлын хэсгийн юу танилцуулчихъя. Хоёр ажлын хэсэг гаргах шаардлагатай байна. За баярлалаа Н.Удвал сайд аа.

Нэг нь болохоор Улсын Их Хурлын гишүүн Д.Ганхуяг нараас өргөн мэдүүлсэн “Зарим бараанд ногдуулах экспортын гаалийн татварын хэмжээ тогтоох тухай” гээд нөгөө нүүрс гээд нэг юм байгаа шүү дээ. Тийм ээ. Энэ дээр би ажлын хэсэг гаргаад бас нэг судлуулаад, нүүрсний экспортын бас нөхцөл байдал, гадаад зах зээлийн орчинтой нь уялдуулаад нэг санал, дүгнэлт оруулж ирэхээр ажлын хэсэг бий болгоё гэсэн юм.

За ажлын хэсэгт одоогоор саналаа өгсөн нь Л.Эрдэнэчимэг гишүүн, Б.Болор гишүүн, С.Ганбаатар гурав байна. Энэ дээр нэмж гишүүд оруулах санал байна уу? Р.Амаржаргал гишүүн ажиллах уу? Та ажиллах уу? За тэгвэл энэ гурвыг байя гэж бодох уу? Энэ гурваар дэмжчих үү. За.

Дараагийнх нь “Татварын мэрэгшсэн зөвлөхийн үйл ажиллагааны тухай” хуулийн төслийг бас чамбай боловсруулж зарим нэг заалтыг сайжруулах шаардлага байна гээд нэг долоо хоног бас ажлын хэсэг ажиллуулъя гээд. Эрдэнэбат гишүүн, Д.Ганхуяг гишүүн, С.Ганбаатар гишүүн, С.Оюун гишүүн нарыг оролцуулсан ажлын хэсгийн санал байгаа. Энэ дээр бас нэмж оролцох гишүүд байна уу? Энэ чинь байна шүү дээ 80 хувь нь сайд, дандаа сайдаас бүрдсэн Байнгын хороо. Сайд биш нь байна шүү дээ 4-хөн хүн байгаа. Тэгээд одоо чиглэл чиглэлээр нь тэгээд заримыг нь ажиллуулахаас. Тийм. Японы гол нөгөө. Зөвлөх үйлчилгээ нь Японоос юм билээ. Тэгэхээр мань хүн энэ дээр нэлээн идэвхитэй.

Тэгвэл энэ 4 хүнээр баталчихъя. Тийм ээ. За баярлалаа. Өнөөдрийн хуралдаан дууслаа. Гишүүдэд талархаж байна.

***Хуралдаан 15 цаг 09 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД